PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FV/3/1/051	Bratislava 28. apríla 2006	

	Protimonopolný úrad Slovenskej republiky, odbor koncentrácií v správnom konaní č. 0030/OK/2006 začatom dňa 10.03.2006 na základe oznámenia koncentrácie podnikateľom OAO NK RUSSNEFT so sídlom 15 Zubarev per 129164, Moskva, Ruská federácia prostredníctvom JUDr. Daniela Futeja, CSc., advokáta so sídlom Grösslingova 4, 811 09 Bratislava vo veci koncentrácie podnikateľov OAO NK RUSSNEFT so sídlom 15 Zubarev per 129164, Moskva, Ruská federácia, Ministerstva hospodárstva Slovenskej republiky, Mierová 19, 827 15 Bratislava, IČO: 00 686 832 a TRANSPETROL, a.s. so sídlom Šumavská 38, 821 08 Bratislava, Slovenská republika, IČO: 31 341 977

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní spoločnej kontroly podnikateľmi OAO NK RUSSNEFT so sídlom 15 Zubarev per 129164, Moskva, Ruská federácia a Ministerstvom hospodárstva Slovenskej republiky, Mierová 19, 827 15 Bratislava, IČO: 00 686 832 nad podnikom podnikateľa TRANSPETROL, a.s. so sídlom Šumavská 38, 821 08 Bratislava, Slovenská republika, IČO: 31 341 977, na základe Zmluvy o predaji a kúpe akcií a niektorých právach týkajúcich sa spoločnosti TRANSPETROL, a.s. uzatvorenej dňa 04.02.2006 medzi podnikateľmi YUKOS FINANCE B.V. so sídlom Jan van Goyenkade 13, 1075 HP Amsterdam, Holandsko a YUKOS INTERNATIONAL UK B.V. so sídlom Jan van Goyenkade 13, 1075 HP Amsterdam, Holandsko ako predávajúcimi a podnikateľom OAO NK RUSSNEFT so sídlom 15 Zubarev per 129164, Moskva, Ruská federácia ako kupujúcim.

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 10.03.2006 listom zaevidovaným úradom pod č. 1188/2006 doručené oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou OAO NF RUSSNEFT so sídlom 15 Zubarev per 129164, Moskva, Ruská federácia (ďalej len „Russneft“) prostredníctvom      JUDr. Daniela Futeja, CSc., advokáta so sídlom Grösslingova 4, 811 09 Bratislava (ďalej len „právny zástupca“), ktorá spočíva v získaní spoločnej kontroly spoločnosťou Russneft a Ministerstvom hospodárstva Slovenskej republiky, Mierová 19, 827 15 Bratislava, IČO: 00 686 832 (ďalej len „MH SR“) nad spoločnosťou TRANSPETROL, a.s. so sídlom Šumavská 38, 821 08 Bratislava, Slovenská republika, IČO: 31 341 977 (ďalej len „Transpetrol“), na základe Zmluvy o predaji a kúpe akcií a niektorých právach týkajúcich sa spoločnosti Transpetrol uzatvorenej dňa 04.02.2006 medzi spoločnosťami YUKOS FINANCE B.V. so sídlom Jan van Goyenkade 13, 1075 HP Amsterdam, Holandsko (ďalej len „Yukos Finance“) a YUKOS INTERNATIONAL UK B.V. so sídlom Jan van Goyenkade 13, 1075 HP Amsterdam, Holandsko ako predávajúcimi a spoločnosťou Russneft ako kupujúcim (ďalej len „Zmluva“).

	Dňa 10.03.2006 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vedené úradom pod č. SK 0030/OK/2006 vo veci oznámenej koncentrácie. 
	Správny poplatok vo výške 100 000 Sk bol uhradený na účet úradu dňa 10.03.2006.
	Vzhľadom na to, že predmetné oznámenie koncentrácie obsahovalo všetky náležitosti podľa § 10 ods. 12 zákona a vyhlášky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie, t. j. oznámenie koncentrácie bolo úplné, úrad listom č. 1374/PMÚ SR/2006 zo dňa 21.03.2006 oznámil, že podľa § 11 zákona lehota 60 pracovných dní na vydanie rozhodnutia začala plynúť dňa 13.03.2006. 
	Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti:

Forma koncentrácie
	Podľa § 9 ods. 1 zákona koncentrácia je proces ekonomického spájania podnikateľov, ktorým je
	a) zlúčenie alebo splynutie dvoch alebo viacerých samostatných  podnikateľov, alebo
	b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
	a) vlastníckych práv alebo iných práv k podniku alebo k jeho časti,
	b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
	Dňa 04.02.2006 bola uzatvorená Zmluva, na základe ktorej získa spoločnosť Russneft 49%-ný balík akcií spoločnosti Transpetrol. MH SR zostane naďalej vlastníkom 51%-ného balíku spoločnosti Transpetrol. Vzhľadom na podiel na základnom imaní, ktorý má MH SR a na podiel, ktorý získa spoločnosť Russneft a v nadväznosti na znenie platných stanov spoločnosti Transpetrol, úrad zistil, že spoločnosť Russneft na základe predmetnej Zmluvy získa možnosť vykonávať rozhodujúci vplyv na zloženie, hlasovanie a rozhodovanie orgánov spoločnosti Transpetrol a to spolu s MH SR, t.j. dôjde k nadobudnutiu spoločnej kontroly MH SR a spoločnosti Russneft nad spoločnosťou Transpetrol. 
	Spoločnosť Russneft prostredníctvom právneho zástupcu v predmetnom oznámení uviedla, že spoločnosť Russneft bude kontrolu nad spoločnosťou Transpetrol vykonávať prostredníctvom svojej 100%-nej dcérskej spoločnosti RUSSNEFT CYPRUS LIMITED so sídlom Agiou Pavlou 15, Ledra House, P.C. 1105, Nikózia, Cyprus (ďalej len „Russneft Cyprus“). 
	Podľa čl. 19.2 Zmluvy má spoločnosť Russneft právo postúpiť všetky práva a povinnosti vyplývajúce zo Zmluvy na niektorú zo svojich dcérskych spoločností, v tomto prípade na spoločnosť Russneft Cyprus, ako je uvedené v oznámení koncentrácie, a to na základe Zmluvy o novácii. 
	Nakoľko, ale Zmluva o novácii nebola ešte podpísaná a nie je v nej ani uvedený nadobúdateľ práv a povinností vyplývajúcich zo Zmluvy, t.j. nie je možné záväzne do budúcnosti povedať, že vlastníkom predmetných akcií spoločnosti Transpetrol bude spoločnosť Russneft Cyprus, prostredníctvom ktorej bude spoločnosť Russneft vykonávať kontrolu.
	Úrad na základe vyššie uvedeného dospel k záveru, že kontrolu nad spoločnosťou Transpetrol bude vykonávať priamo spoločnosť Russneft.
	Vzhľadom na vyššie uvedené úrad zistil, že na základe Zmluvy vznikla koncentrácia podnikateľov Russneft, MH SR a Transpetrolu podľa § 9 ods. 1 písm. b) v spojení s § 9 ods. 4 písm. b) zákona. 

Účastníci konania a koncentrácie
	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkmi predmetného správneho konania sú spoločnosť Russneft a MH SR. Účastníkmi posudzovanej koncentrácie sú spoločnosť Russneft a MH SR, ako subjekty, ktoré získavajú kontrolu nad spoločnosťou Transpetrol, ako aj spoločnosť Transpetrol, nad ktorou je kontrola získaná.

	Podľa § 2 ods. 1 písm. a) zákona sa zákon vzťahuje na podnikateľov. Podľa    § 3 ods. 2 podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	MH SR je ústredným orgánom štátnej správy Slovenskej republiky. Pri určení postavenia MH SR ako podnikateľa úrad vychádzal zo skutočnosti, že sa MH SR bude podieľať na kontrole spoločnosti Transpetrol, a teda podľa § 3 ods. 2 zákona jeho činnosť a konanie súvisí so súťažou bez ohľadu na to, či je zameraná na dosahovanie zisku. 

	Spoločnosť Russneft je otvorenou akciovou spoločnosťou, ktorá je založená a podnikajúca v súlade so zákonmi Ruskej federácie. Do Jednotného štátneho registra právnických osôb bola zapísaná pod registračným číslom: 1027717003467. Predmetom podnikania spoločnosti Russneft je najmä ťažba ropy a zemného plynu; prevádzka zariadení na ťažbu ropy; spracovanie ropy a zemného plynu; predaj ropy, zemného plynu a produktov z nich; ťažba iných nerastných surovín, vrátane uhlia; výstavba a údržba ropovodov; prevádzka čerpacích staníc; skladovanie ropy, zemného plynu a produktov z nich; preprava ropy, plynu a produktov z nich ropovodmi; preprava ropy a ropných produktov po železnici a inými spôsobmi prepravy; balenie tovaru; vedecký výskum, inžinierstvo a technický rozvoj; geologický prieskum, prieskum ropných polí; prieskum využiteľnosti ropných polí; obchodovanie a sprostredkovateľské aktivity, poskytovanie služieb tretím osobám; prenájom budov a zariadení na ťažbu ropy a plynu a iné.

	Spoločnosť Russneft je nepriamo kontrolovaná fyzickými osobami. Spoločnosť Russneft priamo alebo nepriamo kontroluje viacero spoločností na území Ruskej federácie, Cypre a v Bielorusku. Väčšina spoločností kontrolovaných spoločnosťou Russneft sa zaoberá ťažbou ropy na území Ruskej federácie.

	Z predložených podkladov vyplýva, že pokiaľ ide o Slovenskú republiku, spoločnosť Russneft priamo ani prostredníctvom svojich dcérskych spoločností nekontroluje žiadneho podnikateľa so sídlom na území Slovenskej republiky. 

	Z vyššie uvedeného vyplýva, že spoločnosť Russneft je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona.

	Spoločnosť Transpetrol bola založená MH SR a do obchodného registra bola zapísaná dňa 01.01.1993 v oddieli: Sa, vložka číslo: 507/B. Predmetom podnikania spoločnosti Transpetrol je podľa výpisu z obchodného registra preprava ropy ropovodom a skladovanie ropy; nákup a predaj ropy a ropných produktov; investorsko-inžinierska činnosť pri výstavbe systémov potrubnej dopravy; výkony výrobných a opravárenských činností v odbore strojárskom; výkony výrobných a opravárenských činností v odbore elektrotechnickom; poskytovanie pohostinských a ubytovacích služieb; kúpa tovaru na účely jeho predaja konečnému spotrebiteľovi (maloobchod) alebo na účely jeho predaja prevádzkovateľovi živnosti (veľkoobchod); prevádzkovanie zariadení slúžiacich na regeneráciu a rekondíciu.
	Spoločnosť Transpetrol je kontrolovaná MH SR a spoločnosťou Yukos Finance. Pričom MH SR je vlastníkom 51%-ného balíku akcií a spoločnosť Yukos Finance je vlastníkom 49%-ného balíku akcií spoločnosti Transpetrol. Spoločnosť Transpetrol sa podieľa na kontrole spoločností BSP Bratislava-Schwechat Pipeline GmbH a SWS spol. s r.o. so sídlom Vojany 332, 076 72 Vojany, IČO: 31 674 518 (ďalej len „SWS“).
	Spoločnosť SWS bola založená spoločenskou zmluvou podpísanou dňa 14.06.1993 a do obchodného registra bola zapísaná dňa 24.06.1993 v oddieli: Sro, vložka číslo:3258/V. Predmetom podnikania podľa výpisu z obchodného registra je najmä podnikateľské poradenstvo a konzultačná činnosť v oblasti obchodu; sprostredkovanie obchodu, veľkoobchod: výrobky z ropy, chemické a iné substráty, resp. výrobky, prečerpávanie, stáčanie, skladovanie, úprava, balenie, nakládka a distribúcia výrobkov z ropy, chemických a iných substrátov, resp. výrobkov.
	Na základe vyššie uvedeného úrad dospel k záveru, že spoločnosť Transpetrol je podnikateľom podľa § 3 ods. 2 zákona, a teda zákon sa na podnikateľa Transpetrol podľa § 2 ods. 1 písm. a) zákona vzťahuje.	
	
Koncentrácia podliehajúca kontrole úradu
	Podľa § 10 ods. 1 zákona koncentrácia podlieha kontrole úradu, ak
	a) spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
	b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.
	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo 
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzatvorená dňa 04.02.2006, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2005, ale nakoľko podnikateľ Russneft údaje o obratoch dosiahnutých v roku  2005 má len v hrubých odhadoch, úrad vychádzal z obratov dosiahnutých v roku 2004.

	Na základe predložených podkladov úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona, nakoľko podnikateľ Transpetrol dosiahol v Slovenskej republike celkový obrat najmenej 500 000 000 Sk a podnikateľ Russneft dosiahol celosvetový celkový obrat najmenej        1 200 000 000 Sk.

	Úrad v rozhodnutí neuvádza výšku dosiahnutých obratov podnikateľov Russneft a Transpetrol, nakoľko boli podnikateľom Russneft označené za predmet obchodného tajomstva. Predmetné údaje sú súčasťou spisového materiálu.
	 
Podľa § 10 ods. 9 zákona koncentrácia, ktorá podlieha kontrole úradu podľa ods. 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá z týchto skutočností. 
	Právnym titulom predmetnej koncentrácie je Zmluva zo dňa 04.02.2006. Vzhľadom na to, že podnikateľ Russneft oznámil predmetnú koncentráciu prostredníctvom právneho zástupcu úradu dňa 10.03.2006, úrad konštatuje, že podnikateľ Russneft neporušil vyššie uvedenú povinnosť. 

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
	Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Ako je uvedené vyššie, podnikateľ Russneft nevykonáva na území Slovenskej republiky žiadnu obchodnú činnosť. Podnikateľ Russneft sa zaoberá najmä ťažbou ropy na území Ruskej federácie, pričom vlastní približne 165 ropných polí.

	Z podkladov a informácií predložených úradu vo veci predmetného správneho konania úrad zadefinoval nasledovné relevantné trhy:
-	relevantný trh prepravy ropy a
-	relevantný trh skladovania ropy.

Relevantný trh prepravy ropy

	Pod pojmom preprava ropy treba rozumieť záväzok podnikateľa Transpetrol prebrať od predávajúceho na vopred dohodnutých miestach stanovené množstvo kvapalnej uhľovodíkovej substancie – ropy a následne na dohodnutom mieste doručiť ropu kupujúcemu. Podnikateľ Transpetrol prepravu zabezpečuje na základe zmlúv s kupujúcimi, t.j. s odberateľmi. 
	Preprava ropy sa uskutočňuje cez územie Slovenskej republiky ropovodom Družba, ktorého trasa sa začína v Ruskej federácii a pokračuje cez Bielorusko, Ukrajinu a Slovensko do Českej republiky a ropovodom Adria, ktorý sa začína v chorvátskom prístave Omišajľ, pokračuje cez Chorvátsko a Maďarsko a v Šahách sa napája na ropovod Družba. Preprava je uskutočňovaná v dopravnom systéme ropovodov, ktorý sa skladá z uzavretých podzemných rúr, v ktorých je ropa prepravovaná na fyzikálnom základe vyvíjania tlaku a využitia jeho expanzívnej zložky na prepravu substancie medzi dvoma bodmi.

	Podnikateľ Russneft, prostredníctvom právneho zástupcu v predmetnom oznámení koncentrácie uviedol, že služby poskytované podnikateľom Transpetrol na trhu prepravy ropy nie sú zastupiteľné a to z dôvodu, že ropu nie je možné za ekonomicky a ekologicky porovnateľných podmienok prepravovať iným spôsobom. Hlavným dôvodom je kapacitné obmedzenie, nakoľko pri preprave ropovodmi ide o prepravu obrovských množstiev ropy, ktoré v rámci Slovenskej republiky nie je technicky a kapacitne možné prepravovať cestnou alebo železničnou dopravou. 
Úrad sa s vyššie uvedeným stotožnil, t.j. dospel k záveru, že preprava ropy prostredníctvom ropovodného systému nie je zastupiteľná s akýmkoľvek iným spôsobom prepravy.

	Na relevantnom trhu prepravy ropy je jediným prepravcom ropy podnikateľ Transpetrol, a teda jeho podiel na predmetnom relevantnom trhu je 100%. Vzhľadom na túto skutočnosť, údaje o celkovej veľkosti  trhu prepravy ropy a údaje o predaji podnikateľa Transpetrol na tomto trhu sú zhodné.
	Vyššie uvedené údaje úrad v rozhodnutí neuvádza, nakoľko ich podnikateľ Russneft prostredníctvom právneho zástupcu označil za predmet obchodného tajomstva a sú súčasťou spisového materiálu. Taktiež údaje, ktoré sú označené hranatou zátvorkou tvoria predmet obchodného tajomstva a sú súčasťou spisového materiálu.
	Kapacita na relevantnom trhu prepravy ropy je určená kapacitou prepravných potrubí, pričom túto v súčasnosti nie je možné úplne presne určiť. Z údajov poskytnutých v rámci oznámenia koncentrácie podnikateľ Transpetrol prepravuje [...] mil. ton ropy ročne, pričom okamžitá kapacita potrubí je približne 20 mil. ton ročne. Z vyššie uvedeného vyplýva, že podnikateľ Transpetrol využíva kapacitu na [...]%.

	Podnikateľ Transpetrol nemá žiadnych dodávateľov na relevantnom trhu prepravy ropy, nakoľko nevykonáva nákup ani predaj. Podnikateľ Transpetrol zabezpečuje len prepravu ropy pre svojich zákazníkov, t.j. transport cez svoje potrubia. Nákup ropy vykonávajú spracovatelia ropy, a to na základe zmlúv, ktoré uzatvárajú priamo zo spoločnosťami, ktoré ropu ťažia.

Odberatelia podnikateľa Transpetrol na trhu prepravy ropy

Odberateľ	Objem prepravy ropy (t)	Podiel na preprave (%)	
Slovnaft, a.s.	[...]	[50-70]	
Česká rafinérska, a.s.	[...]	[30-50]	
Paramo, a.s.	[...]	[5-15]	
Ostatné spoločnosti	[...]	[<5]	
  
	Spoločnosť Slovnaft, a.s. je jediným odberateľom tejto služby so sídlom na území Slovenskej republiky a je taktiež najvýznamnejším odberateľom na tomto relevantnom trhu.
	Spoločnosť Česká rafinérska, a.s. a spoločnosť Paramo, a.s. sú spoločnosti sídliace na území Českej republiky a podnikateľ Transpetrol nie je jediným prepravcom ropy, prostredníctvom ktorého môže byť pre tieto spoločnosti zabezpečovaná preprava ropy. Tieto spoločnosti môžu využívať aj ropovod IKL, ktorého vlastníkom a prevádzkovateľom je spoločnosť MERO, a.s.
	
	Pokiaľ ide o bariéry vstupu na trh prepravy ropy, tak tie existujú najmä v podobe vysokých nákladov na výstavbu ropovodného systému. Vstup je natoľko kapitálovo a prevádzkovo náročný, že je v podstate vylúčené, aby na územie Slovenskej republiky na trh prepravy ropy niekto vstúpil. 
	Na prevádzkovanie ropovodu je potrebné získať povolenie podľa § 5 ods. 2 písm. d) zákona č. 656/2004 Z.z. o energetike v znení neskorších predpisov, ktoré vydáva Úrad pre reguláciu sieťových odvetví.

	Z vyššie uvedených skutočností vyplýva, že podnikateľ Transpetrol má na relevantnom trhu prepravy ropy dominantné postavenie, ktoré je možné charakterizovať ako postavenie monopolné. Táto skutočnosť je zohľadnená zákonom č. 92/1991 Zb. o podmienkach prevodu majetku štátu na iné osoby v znení neskorších predpisov, podľa ktorého je podnikateľ zaradený medzi podnikateľov majúcich charakter prirodzeného monopolu.

Relevantný trh skladovania ropy

	Skladovanie ropy sa uskutočňuje v špeciálnych zásobníkoch určených na skladovanie veľkého množstva ropy. Skladovanie ropy podnikateľ Transpetrol uskutočňuje pre rafinérie a Správu štátnych hmotných rezerv Slovenskej republiky. Zásobníky na skladovanie ropy sa nachádzajú v Budkovciach, Šahách a Vojanoch. 

	Tak ako v prípade trhu prepravy ropy, tak aj na trhu skladovania ropy je podnikateľ Transpetrol jediným subjektom, ktorý na tomto trhu pôsobí, čiže jeho podiel na trhu skladovania ropy je 100% a údaj o predaji podnikateľa Transpetrol sa teda zhoduje s údajom o celkovej veľkosti trhu skladovania ropy. Kapacitu skladovania ropy podnikateľ Transpetrol využíva asi na 15-30%.
	Údaje o celkovej veľkosti trhu a o predaji podnikateľa Transpetrol úrad v rozhodnutí neuvádza, nakoľko boli podnikateľom Russneft označené za predmet obchodného tajomstva a sú súčasťou spisového materiálu. 

Odberatelia podnikateľa Transpetrol na trhu skladovania ropy

Odberateľ	Objem skladovania ropy (t)	Podiel na skladovaní (%)	
Slovnaft, a.s.	[...]	[60-80]	
Česká rafinérska, a.s.	[...]	[10-20]	
Paramo, a.s.	[...]	[5-15]	
Správa štátnych hmotných rezerv SR 	[...]	[<5]	

	Vstup na trh skladovania ropy je takisto ako vstup na trh prepravy ropy finančne náročný, nakoľko na vybudovanie, resp. rozšírenie skladovacích priestorov vyžaduje značné investície. Taktiež určitú bariéru predstavuje i ochrana životného prostredia a s tým súvisiace obmedzenia na výstavbu skladovacích priestorov.

	Nakoľko podnikateľ Transpetrol ako jediný disponuje kapacitou, ktorá je využívaná na skladovanie ropy pre tretie osoby, úrad konštatuje, že podnikateľ Transpetrol má na predmetnom relevantnom trhu   dominantné postavenie.

	Pri určovaní priestorovej dimenzie relevantného trhu prepravy ropy a skladovania ropy úrad vychádzal zo skutočnosti, že tieto trhy sú vymedzené existujúcim ropovodným systémom na území Slovenskej republiky (predstavujú ho ropovody Družba a Adria), na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. 
Na základe uvedeného úrad definoval priestorový relevantný trh vyššie uvedených relevantných trhov ako územie Slovenskej republiky.

Dopad na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzených relevantných trhoch k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na relevantných trhoch.

	Pokiaľ ide o obmedzenie efektívnej súťaže na predmetných relevantných trhoch, táto je objektívne obmedzená skutočnosťou, že jediným subjektom existujúcim na relevantnom trhu prepravy ropy ropovodným systémom a na relevantnom trhu skladovania ropy je podnikateľ Transpetrol, ktorý má postavenie prirodzeného monopolu, ktoré mu priznáva zákon č. 92/1991 Zb. o podmienkach prevodu majetku štátu na iné osoby v znení neskorších predpisov.
	Vzhľadom k tomu, že nedôjde k zmene situácie na trhu a vzhľadom k tomu, že dochádza len ku zmene vlastníckych štruktúr, úrad dospel k záveru, že koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu prepravy ropy a skladovania ropy.

	Podľa § 33 zákona úrad vyzval listom č. 2063/1/PMÚ SR/2006 zo dňa 25.04.2006 MH SR a listom č. 2063/2/PMÚ SR/2006 zo dňa 25.04.2006 podnikateľa Russneft prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrhli jeho doplnenie.

	Podnikateľ Russneft sa prostredníctvom právneho zástupcu listom zo dňa 28.04.2006 vyjadril, že súhlasí s podkladmi uvedenými vo výzve úradu a aj so spôsobom ich zistenia a nenavrhuje doplnenie týchto podkladov. 
	MH SR sa listom zo dňa 27.04.2006 zaevidovaným úradom pod č. 2110/2006 vyjadrilo, že nemá žiadne pripomienky k podkladom rozhodnutia v predmetnej veci tak, ako boli uvedené vo výzve úradu, a ani k spôsobu ich zistenia a nenavrhuje doplnenie týchto podkladov.
	 
	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	     Ing. Dušan Valo
					                   	      riaditeľ odboru koncentrácií

Rozhodnutie sa doručuje:
JUDr. Daniel Futej, CSc.
advokát
Grösslingova 4
811 09 Bratislava

Ministerstvo hospodárstva
Slovenskej republiky
Mierová 19
827 15 Bratislava